DTAC ขยายช่องทางลูกค้าสมัครโปรพิเศษผ่านตู้บุญเติมของ FSMART
DTAC ขยายช่องทางลูกค้าแฮปปี้สมัครโปรเสริม-มอบโปรฯพิเศษผ่านตู้บุญเติมของ FSMART ที่มีจำนวนกว่า 65,000 ตู้ทั่วประเทศ
4 ก.พ. 2559

นายซิกวาร์ท โวส เอริคเซน รองประธานเจ้าหน้าที่บริหารกลุ่มการตลาด บริษัท โทเทิ่ล แอ็คเซ็ส คอมมูนิเคชั่น  จำกัด (มหาชน) หรือ DTAC และ นายสมชัย สูงสว่าง กรรมการผู้จัดการ บริษัท ฟอร์ท สมาร์ท เซอร์วิส จำกัด (มหาชน) หรือ FSMART ผู้ให้บริการตู้  “บุญเติม” ร่วมกันเปิดตัวบริการซื้อโปรเสริมผ่านตู้ “บุญเติม” เพื่อขยายช่องทางเพิ่มความหลากหลายของบริการและความสะดวกสบายยิ่งขึ้นให้กับลูกค้าแฮปปี้ทั้งฐานกว่า 23 ล้านเลขหมาย
โดยลูกค้าแฮปปี้สามารถเติมเงินและซื้อโปรเสริมได้ที่ตู้เติมเงิน “บุญเติม” ที่มีจำนวนกว่า 65,000 ตู้ทั่วประเทศ นับเป็นรายแรกและรายเดียวในประเทศไทยที่ลูกค้าระบบเติมเงินสามารถซื้อโปรเสริมผ่านตู้เติมเงินอัตโนมัติ ได้ง่ายๆ ทันทีหลังการเติมเงิน
สำหรับลูกค้าแฮปปี้โปรเสริมที่มีเฉพาะที่ตู้เติมเงิน “บุญเติม” มีให้เลือกทั้งโปรโมชั่นอินเทอร์เน็ตแบบใช้งานต่อเนื่องหรือโทรไม่จำกัดเบอร์ดีแทค ราคาเดียวเพียงโปรละ 29 บาท สามารถใช้งานได้ถึง 3 วัน ด้วยการขยายช่องทางการสมัครให้มีความหลากหลาย โดยเฉพาะช่องทางตู้ “บุญเติม” ซึ่งสามารถใช้งานง่ายด้วยหน้าจอ 10 นิ้ว ระบบสัมผัสพร้อมเสียงอธิบายการใช้งาน และมี Call Center ให้บริการลูกค้าตลอด 24 ชั่วโมง จึงนับเป็นอีกหนึ่งช่องทางสำคัญเพื่อตอบสนองความต้องการของลูกค้า
           
 